টি ২০ বিশ্বকাপের পরে পাকিস্তান দলে তাঁর ভবিষ্যৎ নিয়েই প্রশ্ন উঠে গিয়েছে। যদিও শাহিদ আফ্রিদি নিজে বলেছেন, ‘‘আমি পাকিস্তান দলের হয়ে আরও খেলতে চাই। ঘরোয়া ক্রিকেটে নিয়মিত খেলছি। জাতীয় স্তরে আরও বেশি করে পাকিস্তানের সেবা করতে চাই।’’ কিন্তু শাহিদ আফ্রিদি সম্ভবত নিজেও জানেন, সবুজ জার্সিতে তাঁর কেরিয়ারে প্রায় দাঁড়ি পড়ার উপক্রম হয়েছে।
এই বাস্তব সম্পর্কে সুস্পষ্ট ধারণা কি আফ্রিদির নিজেরও রয়েছে? কেননা, সম্প্রতি তিনি যা বলেছেন, তাতে বেশ বোঝা যাচ্ছে যে, বিকল্প কেরিয়ার গড়তে চলেছেন তিনি। কী করতে চলেছেন শাহিদ? ৩৬ বছরের এই ব্যাটস্‌ম্যান বলেছেন, ‘‘আমি রাজনীতি করব বলে আশা করছি। আমার বেশ কয়েকজন শুভাকাঙ্ক্ষী আমাকে রাজনীতি করতে বলেছেন। আমার চোখে, একজন রাজনীতিকের কাজই হল মানুষের সেবা করা। এই কাজ আমিও করতে চাই।’’